钦定古今图书集成/明伦汇编/闺媛典/第336卷 > 赵宧光妻陆氏
## 钦定古今图书集成/明伦汇编/闺媛典/第336卷 > 赵宧光妻陆氏

按《列朝诗集》，陆氏名卿子，姑苏尚宝卿师道之女，太
仓赵宧光凡夫之妻也。凡夫弃家庐墓，与卿子偕隐
寒山，手辟荒秽，疏泉架壑，善自标置，引合胜流。而卿
子又工于词章翰墨，流布一时，名声籍甚，以为高人
逸妻，如灵真伴侣，不可梯接也。凡夫寡学而好著述，
师心杜撰，不经师匠。卿子学殖，优于凡夫远甚，少刻
《云卧阁集》，沿袭襞绩，未能陶冶性情。晚年名重，应酬
牵率，凡与闺秀赠答，不问妍丑，必以胡天胡地为词，
不免刻画无盐之诮，世所传《考槃》《元芝》二集是也。赋
诔之作，步趋六朝，尝为祖母卞太夫人作诔，典雅可
诵。子妇文氏名淑，点染写生，自出新意，画家以为本
朝独绝。语在余所选墓志中。